《孤鸾 赋得石亭梅花落如雪》
清代·陈维崧

昨来时节。记花倚晴阑，牵衣话别。生怕重逢，未必有花堪折。

如今小楼仍上，果隔林、尽情飘瞥。乱捲一天晴絮，映水半明灭。

正春阴暗把碧空黦。似愁睹粉娥，临去凄咽。谁唱阳关曲，仗数声啼鴂。

日斜游踪欲散，倩春衫、蘸些香雪。图得盈盈归晚，有惜花人说。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。